**Å R S R A P P O R T 2 0 1 4**

**F O R**

**K O N T R O L L U T V A L G E T I HOF**

1. **INNLEDNING - KONTROLLUTVALGETS HJEMMEL, FORMÅL, OPPGAVER OG SAMMENSETNING**

**Hjemmel**

Kommunene er pålagt å ha kontrollutvalg i henhold til

kommuneloven kapittel 12 og 13 ”Internt tilsyn og kontroll”. Kommunal og Regionaldepartementet har i medhold av loven fastsatt ”Forskrift om kontrollutvalg i kommuner og fylkeskommuner”(KF) som nærmere definerer utvalgets oppgaver.

**Formål og oppgaver**

Kontrollutvalget skal, på vegne av kommunestyret, føre løpende tilsyn med forvaltningen, herunder påse at kommunen har en forsvarlig revisjonsordning.

Blant de viktigste oppgavene til kontrollutvalget er:

* påse at kommunens årsregnskap og kommunale foretaks årsregnskap blir revidert på en betryggende måte, herunder å holde seg løpende orientert om revisjonsarbeidet
* avgi uttalelse om årsregnskapet før det vedtas av kommunestyret
* påse at revisjonsmerknader blir fulgt opp
* påse at det årlig blir gjennomført forvaltningsrevisjon
* utarbeide plan for gjennomføring av forvaltningsrevisjon
* rapportere til kommunestyret om gjennomført forvaltningsrevisjon
* påse at kommunestyrets vedtak i tilknytning til forvaltningsrevisjonsprosjekter blir fulgt opp
* påse at det gjennomføres selskapskontroll
* utarbeide plan for gjennomføring av selskapskontroll
* rapportere til kommunestyret om gjennomført selskapskontroll
* innstille overfor kommunestyret om valg av revisjonsordning
* utarbeide forslag til budsjett for kontroll- og tilsynsarbeidet i kommunen
* vurdering av henvendelser fra innbyggerne
* stille krav til kommunens etiske bevissthet nivå i den totale virksomhet og i miljømessig sammenheng.

**Sammensetning**

Kontrollutvalget skal ha minst 3 medlemmer og minst ett av medlemmene skal være medlem av kommunestyret, jf. kommuneloven § 77 nr. 1.

Kontrollutvalget i Hof har for valgperioden fra og med

oktober 2011-2015 følgende sammensetning:

Gunnar Akerholt (H) varam Ragnhild Haugestad Kristiansen (H)

Arve Stordal (A) ” Reidun Nyhus (A)

Kari Aakerholt (SP) ” Bjørn Arild Loftsberg (SP)

” Tore Lystad (SP)

” Tor Aashaug, (SP)

1. **KONTROLLUTVALGETS VIRKSOMHET I 2014**

I 2014 har kontrollutvalget hatt 4 møter og behandlet 29 saker.

**A) Regnskapsrelaterte saker**

Kontrollutvalgets uttalelse om Hof kommunes årsregnskap og årsmelding for 2013:

Kontrollutvalgets uttalelse til regnskapet 2013 ble behandlet i kontrollutvalgets møte 12. mai 2014.

Regnskapet viste et mindreforbruk på kr 4.389.095 og et netto driftsresultat på kr. 984 327. Dette er en bedring sammenlignet med 2012.

Netto driftsresultatet utgjør imidlertid bare 0,4% av netto driftsinntekter, noe som er langt under anbefalt norm på 3%.Kontrollutvalget pekte på at en vurdering av netto driftsresultat alene, uten å korrigere for premieavvik og momskompensasjon, ofte gir et feil bilde av den økonomiske situasjon.

Investeringsregnskapet var avsluttet i balanse med kr 0,-. Kontrollutvalget bemerket at investeringene bør ligge på et minimum i årene framover, for å komme i balanse med økonomien.

Kontrollutvalget merket seg at kommunens langsiktige gjeld hadde økt i 2013. Økt lånegjeld bidrar til svekket handlefrihet i fremtiden. Kontrollutvalget så med bekymring på den høye lånegjelden.

Kontrollutvalget pekte på de langsiktige konsekvensene av bokføringen av premieavvik knyttet til pensjonsforpliktelsene.

Uttalelsen til regnskapet fra kontrollutvalget ble sendt til formannskapet for videre behandling, for så å bli behandlet i kommunestyret ved avleggelsen av regnskapet for 2013.

Interne kontrollrutiner

Kontrollutvalget viet mye oppmerksomhet til interne kontrollrutiner i 2013, jfr. fjorårets årsrapport. Disse rutinene har vært tema også i 2014 i forbindelse med konkrete saker som kontrollutvalget har blitt orientert om.

Overordnet revisjonsstrategi 2014

Revisjonsstrategien for 2014 ble diskutert og tatt til orientering i septembermøtet.

**B) Forvaltningsrevisjon**

Budsjett- og økonomistyring innenfor Pleie- og omsorgstjenester.

Kontrollutvalget behandlet sluttrapporten for dette forvaltningsprosjektet i sitt møte i 12.mai og fattet slikt vedtak:

*"* *Kontrollutvalget viser til forvaltningsrapport fra Vestfold kommunerevisjon om budsjett- og økonomistyring innenfor pleie- og omsorgstjenester i Hof kommune og vil fremme følgende anbefalinger:*

*• Sektorutvalget for Helse, kultur og oppvekst bør i større grad involveres i behandlingen av årsbudsjett/økonomiplan.*

*• Turnusene bør i større grad brukes som styringsverktøy i økonomistyringen innen Pleie- og omsorgstjenester i Hof kommune.*

*• Den budsjetterte kostnaden til ekstrahjelp og vikarer, bør bygge på erfaringstall på korttidsfravær.*

*Kontrollutvalget vil be om en orientering fra rådmannen om hvorledes rapporten følges opp i løpet av 1.halvår 2015.»*

Bestilling av nytt forvaltningsrevisjonsprosjekt

I septembermøtet i 2014 bestilte utvalget en prosjektplan for «Rutiner for varsling av kritikkverdige forhold i virksomheten.» Prosjektplanen ble behandlet og godkjent på desembermøtet i 2014.

Dette forvaltningsprosjektet skal leveres fra revisjonen innen 1.juni 2015.

**C) Selskapskontroll**

Med selskapskontroll forstås kontroll med forvaltningen av kommunens interesser i selskaper m.v. Kontrollen beskrives i forskriften som to hovedaktiviteter som er vesensforskjellige:

1. Eierskapskontroll - kontroll med hvordan kommunen utøver eierstyring i selskapet.

2. Forvaltningsrevisjon i selskapet.

Det er ikke gjennomført selskapskontroll i 2014.

**E) Andre saker relatert til kontroll og tilsyn**

Mislighold- og personalsaker, unntatt offentlighet kommuneloven §31, punkt 3 offentlighetsloven § §13 og 24.

Det har vært avholdt flere møter mellom revisjon og administrasjonen om konkrete saker. Revisor, rådmann og helse- og omsorgssjef har orientert kontrollutvalget i flere møter.

Administrativt vertskommunesamarbeid – kontrollutvalgenes myndighet.

Etter anmodning fra kontrollutvalget henvendte sekretariatet seg til Kommunal- og moderniseringsdepartementet om hvilken myndighet samarbeidskommunens kontrollutvalg har i forhold til administrative verskommunesamarbeid. Svaret fra departementet påpekte at lovens bestemmelser ikke kan utvides gjennom avtale mellom partene i samarbeidet. Det vil si at det kun er vertskommunens kontrollutvalg som har myndighet i forhold til slike samarbeidsordninger. Kontrollutvalget i Hof vil derfor ikke ha innsynsrett i samarbeidsordningen så lenge Hof ikke er vertskommune.

Årsmelding fra Vestfold kommunerevisjon

Årsmeldingen 2013 er oversendt kontrollutvalget. Kontrollutvalget tok informasjonen til orientering.

Revisors uavhengighet:

Revisor er etter revisjonsforskriften § 15 forpliktet til årlig å avgi en erklæring om sin uavhengighet. Slik erklæringer er oversendt og behandlet både for tidligere og ny revisjonssjef.

Kontrollrapport fra skatteoppkreveren

Kontrollrapporten 2014 fra Vestfold Skattefogdkontor ble referert og tatt til orientering.

Kontrollutvalgets sekretariat

Sekretariatstjenestene utføres av Vestfold Interkommunale KontrollutvalgsSekretariat (VIKS). Kontrollutvalgsleder Gunnar Akerholt ble valgt som representant til VIKS-styret for perioden 2012-2015.

Nestleder i kontrollutvalget Arve Stordal ble valgt som vararepresentant

til VIKS-styret for perioden 2012-2015.

Sekretariatet har tre ansatte i 100 % stillinger. Daglig leder Orrvar Dalby er sekretær for kontrollutvalget i Hof.

Budsjett:

Lovpålagt revisjon i Hof kommune utføres av Vestfold kommunerevisjon. Kontrollutvalget foreslo et samlet budsjett for "Tilsyn og kontroll", inkludert sekretariatstjenester, for 2015 på kr.671.026 mot kr.638.000 for 2014.

Kontakt med administrasjonen:

Rådmannen og andre medarbeidere i administrasjonen har gitt orienteringer i flere saker i kontrollutvalgsmøtene. Kontrollutvalget opplever at de har et godt samarbeid med administrasjonen.

Hof, 14. februar 2015

Gunnar Akerholt

leder av kontrollutvalget i Hof kommune

Orrvar Dalby

Daglig leder VIKS/sekretær